《晓登文殊台观云海歌》
清代·张修府

石台耸立层崖高，振衣晓听天鸡号。扶桑曈昽鞭六鳌，陆离曼衍鱼龙鏖。

晴霞极目开神皋，山灵好事不惮劳。亟拓画本催吟和，白云微吐群山坳。

乍如缕缕瓮茧缫，渐如幅幅绡裁鲛。丽如词客曳锦袍，壮如卫士拥采旄。

云随山势万叠包，山荡云气千波涛。楼阁隐隐鸾凤巢，帆樯出没烟林梢。

山邪云邪一气交，三十六峰俄溷淆。天都端冕垂旒旓，相对但见青莲苞。

云中仙人鼓琅璈，手持天瓢斟玉醪。醉我一石歌浪淘，海市诗仿坡公豪。

天穷人厄任所遭，狂来梦踏蓬山翱。长风猛吹弱水舠，白衣苍狗纷尔曹。

万人海里供煎熬，玉堂天上心忉忉。

作者简介：张修府，字悔斋，号东墅，嘉定人。道光甲辰进士，历官永顺知府。有《小琅环园诗录》。